b"\n_START_ARTICLE_\nS\xc3\xadnode de Pistoia\n_START_SECTION_\nDesenvolupament del s\xc3\xadnode\n_START_PARAGRAPH_\nEl S\xc3\xadnode de Pistoia fou convocat per Scipione de'Ricci, bisbe de Pistoia i Prato, a la Toscana. L'ide\xc3\xb2leg fou el te\xc3\xb2leg Pietro Tamburini, professor de la Universitat de Pavia. El lloc de reuni\xc3\xb3 fou l'Esgl\xc3\xa9sia de Sant Benet, que m\xc3\xa9s endavant fou anomenada de Sant Leopoldo pel bisbe de'Ricci. Es dugueren a terme set sessions que anaren del 19 al 28 de setembre del 1786. Protector del s\xc3\xadnode fou el Gran Duc de Toscana Pietro Leopoldo, futur emperador Leopold II del Sacre Imperi Romanogerm\xc3\xa0nic.\n_START_SECTION_\nAcceptaci\xc3\xb3 del s\xc3\xadnode\n_START_PARAGRAPH_\nPer a Scipione de'Ricci aquest s\xc3\xadnode havia d'\xc3\xa9sser el primer pas per al naixement d'una esgl\xc3\xa9sia nacional, independent de Roma. El s\xc3\xadnode dur\xc3\xa0 nom\xc3\xa9s deu dies i el treball consist\xc3\xad pr\xc3\xa0cticament en l'aprovaci\xc3\xb3 de decrets ja preparats precedentment. L'esperit general del s\xc3\xadnode, antirom\xc3\xa0 i anticurial, es manifesta en alguns articles: confirma els articles gal\xc2\xb7licans de 1682, aprova les tesis de jansenistes contra la devoci\xc3\xb3 del Sagrat Cor, dels exercicis espirituals i de les missions populars; fusiona els religiosos en un sol orde i suprimeix els vots de pobresa i obedi\xc3\xa8ncia._NEWLINE_Ricci s'afany\xc3\xa0 que les decisions de Pistoia es convertissin en un patrimoni com\xc3\xba amb l'Estat. Per\xc3\xb2 el concili nacional celebrat a Flor\xc3\xa8ncia el 1787, que havia de confirmar les decisions de Pistoia, represent\xc3\xa0 en canvi un dur cop contra Scipione. La major part de l'episcopat tosc\xc3\xa0 es mostr\xc3\xa0 desfavorable al s\xc3\xadnode, de fet, hi hagu\xc3\xa9 un atac del popular a la seu episcopal de la ciutat, perqu\xc3\xa8 Ricci havia desacreditat el Sant Cingle de la Verge, la rel\xc3\xadquia m\xc3\xa9s preuada de la regi\xc3\xb3._NEWLINE_El 1790 Pietro Leopoldo deix\xc3\xa0 la Toscana per prendre possessi\xc3\xb3 del tron del Sacre Imperi. Aix\xc3\xad el bisbe de Pistoia perdia un dels seus m\xc3\xa9s forts aliats i hagu\xc3\xa9 de resignar-se a la dimissi\xc3\xb3 el 1791.\n_START_SECTION_\nCondemna\n_START_PARAGRAPH_\nEl 28 d'agost del 1794 amb la butlla Auctorem Fidei, el papa Pius VI condemn\xc3\xa0 85 tesis aprovades pel S\xc3\xadnode de Pistoia, declarant 7 d'elles com a her\xc3\xa8tiques, i les altres com a cism\xc3\xa0tiques, err\xc3\xb2nies, subversives, falses, temer\xc3\xa0ries, capritxoses, injurioses, ofensives, que porten al desordre, \xc3\xa9s a dir, que s'oposaven a la fe, els costums, l'autoritat i els concilis ecum\xc3\xa8nics, sobretot el de Trento._NEWLINE_Scipione de'Ricci hagu\xc3\xa9 de fugir per no ser condemnat, nom\xc3\xa9s el 1805, en una trobada amb el papa Pius VII a Flor\xc3\xa8ncia, abjur\xc3\xa0 de les seves tesis i renunci\xc3\xa0 a tota doctrina contr\xc3\xa0ria a l'Esgl\xc3\xa9sia Cat\xc3\xb2lica, sobretot al jansenisme. Alguns historiadors veuen en aix\xc3\xb2 la derrota definitiva del jansenisme, tot i que s\xc3\xad continu\xc3\xa0 amb alguns simpatitzants fins poc abans del Concili Vatic\xc3\xa0 II."